Publication: Magyar Közlöny
Issue: MK-2000-13 (Year: 2000, Number: 13)
Era: 1990-2004
Section: szóló 7/2000. (II. 16.) BM—IM együttes rendelet mellékletében meghatározott ujjnyomat adatlap nyomtatványon
Paragraph Index: 267

szóló 7/2000. (II. 16.) BM—IM együttes rendelet mellékletében meghatározott ujjnyomat adatlap nyomtatványon (a továbbiakban: adatlap), nyomdafestékes eljárással kell felvenni. Az adatlapot két példányban, tollal, nyomtatott betűkkel vagy gépírással, olvashatóan kell kiállítani, és a gyanúsítottnak, valamint az ujj- és tenyérnyomatot felvevőnek alá kell írnia. Az ujj- és tenyérnyomat felvétel előtt a gyanúsított kezeit szappannal, meleg vízzel meg kell mosni, és szárazra kell törölni. Az ujjnyomatok felvételét az ujjaknak a befestékezett lemezre történő ráforgatásával, majd — az adatlap első oldalának megfelelő rovataiban — az ujjak körömszéltől körömszélig történő átforgatásával kell elvégezni. A rá- és az átforgatást a jobb hüvelykujjal kezdve — sorban haladva — a bal kisujjal befejezve kell végrehajtani. Az együttes nyomatok rovatba a hüvelykujjakat egyenként, a többi ujjakat együttesen, átforgatás nélkül kell a papírra helyezni. Ha valamelyik ujjról nem lehet nyomatot venni (hiányzik, csonkolt stb.), annak okát fel kell tüntetni a megfelelő rovatban. A bal tenyér nyomatát az egyik adatlap, a jobb tenyér nyomatát a másik adatlap hátoldalára kell felvenni. A tenyérnyomat felvételét hengerrel vagy festékezéssel, majd az adatlap hátoldalára történő nyomással kell végrehajtani úgy, hogy a bőrfodorszál rajzolatok, valamint a tenyér minden része — a hüvelykujjpárna, a kisujjpárna, a csukló feletti rész, az ujjak alatti rész, valamint a tenyér közepe — jól látható legyen. B) A gyanúsítottról digitális vagy hagyományos fényképezéssel összesen három darab — szemből, valamint jobb és bal oldalról —, egyenként 4× 4 cm nagyságú, színes vagy fekete-fehér arcfényképet kell készíteni. A fényképek hátoldalára rá kell írni a gyanúsított nevét, születési idejét — év, hó és nap szerint —, valamint az anyja nevét. A fényképeket és a negatívokat, illetve lemezeket csatolni kell az adatlaphoz és azzal együtt — a Bűnügyi Szakértői és Kutató Intézet Daktiloszkópiai Szakértői Osztálynak címezve — kell megküldeni a bűnügyi nyilvántartás részére.

Source: https://magyarkozlony.hu/hivatalos-lapok/55f3ef74d6106b0a9a287cd5bdcbc254a62103e1/dokumentumok/1b1d39e03adf12e2d49ab7a5837c01e249743c27/letoltes